Strætisvagn á leið 12 endaði hálfur ofan í Tjörninni í Reykjavík um miðnætti í gærkvöldi . Bílstjórinn þurfti að fara út um gluggann bílstjóramegin . Bílstjórinn var einn á ferð og ætlaði að skila vagninum þegar óhappið varð á Skothúsvegi rétt áður en hann kom að brúnni yfir Tjörnina . „ Hann lýsir því þannig að hann fær á sig hviðu . Það er hált og hann missir stjórnina og lendir ofan í , “ segir Guðmundur Heiðar Helgason , upplýsingafulltrúi Strætó . Bílstjórinn slapp ómeiddur en var að vonum brugðið . Verið er að skoða hversu mikið tjón varð á strætisvagninum .